Kaapse biblioteke loop deur onder misdaad(Foto: Justus Menke / Unsplash) Biblioteke in Kaapstad het die afgelope vyf maande gereeld onder diefstal en vandalisme deurgeloop, met die jongste voorval wat Sondag by die Tafelsig-biblioteek plaasgevind het. Dié biblioteek is in die vroeë oggendure beroof nadat diewe toegang tot die biblioteek deur die dak verkry het. Benewens skade aan die dak en rekenaarkabels, het die diewe ook verskeie ander elektroniese items, waaronder SmartCape-rekenaars, ŉ monitor, ŉ slimtelevisie, ŉ telefoon en draagbare luidspreker gesteel. Die munisipaliteit is tans nog besig om die omvang van die skade te bepaal. “Die toenemende aanslag op ons biblioteke kan nie langer voortduur nie. Koste verbonde aan vandalisme en diefstal, net sedert Julie, sal teen einde vanjaar die R2 miljoen-kerf verbysteek. Dit sluit die R1 miljoen in wat ons aan veiligheid sal bestee,” het raadslid Patricia van der Ross, die stad se burgemeesterskomiteelid vir gemeenskapsdienste en gesondheid, gesê. “Ons behoort nie soveel geld te bestee om gemeenskapsbates te beveilig nie. Hierdie fasiliteite is tot voordeel van ons inwoners, waar ons kinders kom studeer, leer en met mekaar skakel. Dit is betreurenswaardig dat die misdade van enkeles nou die meerderheid raak.” Van der Ross sê dié soort misdade lei ook tot ŉ onderbreking in dienslewering, aangesien die betrokke biblioteek ná so ŉ voorval eers tydelik gesluit moet word – wat ŉ negatiewe uitwerking op die gemeenskap het wat van daardie biblioteek gebruik maak. “Vir baie lede van die gemeenskap is die biblioteek die enigste stil plek waar hulle kan studeer of van die alledaagse spanning van die lewe kan ontsnap. “Dit gaan nie net oor die goedere wat gesteel word nie. Hierdie diewe beroof die gemeenskap en studente van toegang tot hulpbronne, asook hul gemaksones.” Tussen Julie en Desember is talle biblioteke beroof en beskadig, naamlik Leonsdale, Brooklyn, Sir Lowry’s Pass, Melton Rose, Manenberg, Maitland, Retreat, Bellville-Suid, Delft-Suid, Ravensmead, Oceanview, Vishoek, Macassar, Valhallapark, Masiphumelele, Grassy Park en Nyanga. Buiten elektroniese toestelle en hulpbronne, het diewe in verskeie gevalle selfs van die plaveisel asook lugverkoelers gesteel. Geld, wat vir ander noodsaaklike dienste gebruik kon word, sal nou bestee word om gesteelde goedere te vervang en veiligheid op te skerp.